Dankie, Army, sê Dunhill-voorloper | Netwerk24
Deur Marizanne Kok 26 November 2020 19:27
Die Fransman Robin Roussel en sy baljoggie, Army Nathi Mdluli, gister op Leopard Creek se negende setperk. Foto: Getty Images
Mdluli, 'n plaaslike baljoggie wat Leopard Creek se setperke soos die palm van sy hand ken, dra vandeesweek die sak van die Fransman Robin Roussel. En ná 18 putjies van die Dunhill-toernooi, pronk Roussel se naam boaan die telbord. En dis als aan Mdluli te danke, sê hy.
"Ek is baie gelukkig dat Army dié week my sak dra. Hy ken die baan en lees die setperke baie goed," het Roussel Donderdag volgens die Europese reeks gesê, ná 'n eerste ronde van 65 (sewe houe beter as baansyfer). Dit het nege voëltjies (waaronder vyf in 'n ry van die 10de tot die 14de putjies) ingesluit.
"Hy het regtig baie gehelp. Ek het kwaliteit-sethoue op die 10de, 11de, 12de, 13de en 14de putjies geslaan. Sonder hom sou ek nie al die sette kon inrol nie."
"There are so many good vibes here and I think that helped me a lot."@RobinRoussel enjoyed his opening -7 65 to share the lead in the first round of the #DunhillChamps @LeopardCreekCC. pic.twitter.com/dCt9ArrigO
Roussel het die afsnypunt in agt van sy laaste tien toernooie gemis en in Augustus laas 'n top-30-uitslag behaal. Verlede jaar, in sy eerste ontmoeting met die Leopard Creek-baan, het hy egter 14de in die Dunhill-kampioenskap geëindig, en dus geweet dis 'n uitleg wat hy te bowe kan kom.
"Ek het my ronde goed begin, so ek het vinnig selfvertroue gekry," het hy gesê. "My bofhoue, my naderhoue en my sette was goed, so ek is gelukkig."
Roussel deel die voortou met die Pool Adrian Meronk, wat Leopard Creek disnis geslaan het met twee arende (by die 18de en sesde putjies), vier voëltjies en 'n enkele brouhou.
Die Pool Adrian Meronk is saam met Roussel voor. Foto: Getty Images
Roussel en Meronk het albei in die oggendsessie gespeel, en die hele middag gesit en wag vir iemand om hulle in te katrol.
Dit het vir lank gelyk of niemand dit sou doen nie, totdat Skotland se Scott Jamieson laatmiddag losgetrek het met vier voëltjies oor sy laaste vyf putjies.
Dit het hom gedra tot 66, een hou agter Roussel-hulle. Die Engelsman Richard Bland is vierde op 65.
Die voorste Suid-Afrikaner ná 18 putjies is Ockie Strydom, danksy 'n foutlose 68 (4 beter as die baan) wat hom in die gesamentlike vyfde plek plaas. Jbé Kruger, Danie van Tonder, Christiaan Bezuidenhout en die 19-jarige Jayden Schaper tel onder die magdom spelers wat 'n verdere hou terug in die agtste plek is.